VMs 10 største stjerner
Jagr har vunnet to VM-gull og ett OL-gull (1998), men gir seg aldri og vil jakte på et nytt VM-gull på hjemmebane i Praha. Undertegnet nylig en ny ettårs kontrakt med NHL-klubben Florida Panthers. Norge knust i VM-åpningen: - Noe av det dårligste jeg har sett på mange år VM-turneringens største stjerne er imidlertid Canadas Sidney Crosby (27). «Sid The Kid» scoret det avgjørende målet for Canada i OL-finalen mot USA i Vancouver og det viktige 2-0 da Sverige ble slått 3-0 i finalen i Sotsji-OL. Da hans Pittsburgh Penguins tapte 1-4 i kamper i første runde av NHL-sluttspillets Stanley Cup, sa han umiddelbart ja til å forlenge sesongen med VM, som han spilte første gang for ni år siden i Riga. Her er ishockey-VMs 10 største stjerner: 1) Sidney Crosby (27), Canada Klubb: Pittsburgh Penguins, NHL Årslønn: 90 millioner Hele Canada forventet at han skulle lede nasjonen til gull på hjemmebane for fem år siden, og han innfridde. Nesten usynlig i OL-starten i fjor, men dominerte OL-finalen: Scoret kampens andre da Sverige ble slått 3-0. Tidenes yngste beste målpoengjeger (8 mål/8 målgivende) i VM-debuten 2006. 2) Jaromir Jagr (43), Tsjekkia Klubb: Florida Panthers, NHL Årslønn: 26 millioner Spiller med samme glød som da han ble superstjerne sammen med Mario Lemieux i Pittsburgh Penguins på begynnelsen av 1990-tallet. Har uttalt at han kan spille til han er 50 år gammel. 3) Tyler Seguin (23), Canada Klubb: Dallas Stars, NHL Årslønn: 41 millioner Typisk måltyv som ser åpningene der så å si ingen andre gjør det. 37 mål for andre grunnseriesesong på rad. Totalt 137 mål på fem sesonger i NHL. 4) Ilja Kovaltsjuk (32), Russland Klubb: SKA St. Petersburg, KHL Årslønn: 60 millioner Vant nylig KHL-sluttspillet Gagarin Cup sammen med Norges Patrick Thoresen. Kaptein og potensiell matchvinner. Må få alle Russlands stjerner til å trekke sammen, noe de ikke gjorde i OL. 5) Jevgenji Malkin, Russland Klubb: Pittsburgh Penguins, NHL Årslønn: 68 millioner Blek mot Mats Zuccarellos New York Rangers i NHL-sluttspillets første runde. Beste målpoengjeger, foran Patrick Thoresen, da Russland vant VM-gull 2012. 6) Jakub Voracek (25), Tsjekkia Klubb: Philadelphia Flyers, NHL Årslønn: 34 millioner Hurtig, stor, sterk og målfarlig, nær umulig å stoppe. Gjenstand for mest oppmerksomhet nest etter Jagr foran Tsjekkias VM-åpning mot Sverige fredag. 7) Vladimir Tarasenko (23), Russland Klubb: St. Louis Blues, NHL Årslønn: 6,8 millioner Se fintene og artisteriet hans på YouTube eller NHL.com. 8) Anze Kopitar (27), Slovenia Klubb: Los Angeles Kings, NHL Årslønn: 56 millioner Har vunnet Stanley Cup to ganger, sist etter finaleseieren mot Zucca & co i fjor. Best betalt i Los Angeles Kings. Kunne ikke si nei da pappa, Slovenias trener Matjaz Kopitar, spurte om han ville spille VM. 9) Artemi Panarin (23), Russland Klubb: SKA St. Petersburg Årslønn: 15 millioner (antakelse) Relativt liten av vekst (180 cm/77 kilo), men 62 målpoeng (26 mål) på 54 grunnseriekamper og 20 målpoeng (5 mål/15 målgivende) på 20 kamper i KHL-sluttspillet; bedre enn Kovaltsjuk. Skal være klar for Chicago Blackhawks i NHL. 10) Filip Forsberg (20), Sverige Klubb: Nashville Predators, NHL Årslønn: 7 millioner Sveriges neste store stjerne, en ny Peter Forsberg eller Mats Sundin. Høyrefatning på køllen og fryktelig vanskelig å stoppe: 27 mål/42 målgivende i grunnserien i sin første NHL-sesong. På reservelisten: Patrick Thoresen, Norge (Russland-helt og nest beste målpoengjeger 2012-VM), Claude Giroux, Canada (har ikke vunnet så mye, men er tross alt sjef i Philadelphia Flyers med en årslønn på 75 millioner), Aaron Ekblad, Canada (bare 19 år, men på god vei til å bli en av NHLs beste backer for Florida Panthers) Jack Eichel, USA (18 år, rett fra universitetshockey til å bli valgt blant de første i årets NHL-draft), Marian Gaborik, Slovakia (NHL-veteran og Stanley Cup-vinner for Los Angeles), Pekka Rinne, Finland (en av verdens beste keepere, for Nashville Predators i NHL), Tomas Hertl, Tsjekkia (19, kjent for herlige finter og mål for San Jose Sharks i NHL).
Tsjekkias Jaromir Jagr (43) er en av VMs aller største stjerner 25 år etter at han han debuterte for Tsjekkoslovakia i Bern.